U selu Novake kod Prizrena danas je nešto posle 17 časova, izbio požar u kući pokojnog Momira Stanojevića. Malobrojne komšije su uspele da ugase vatru, a vatrogasna jedinica i policija su nakon toga stigli na lice mesta i izvršili uviđaj, saopštilo je kosovsko ministarstvo za zajednice i povratak.

Ministar za zajednice i povratak, Dalibor Jevtić, najoštrije je osudio današnje paljenje kuće, navodeći da je reč o podmetnutom požaru od strane nepoznatih lica.

Jevtić navodi da napadi na povratnike u ovom selu traju godinama i zahteva oštru reakciju nadležnih institucija i javnosti na Kosovu.

Ovo je treći u nizu napad na imovinu Srba u ovom povratničkom mestu u poslednjih mesec dana, gde je nedavno obijeno 13 kuća Srba – povratnika, dodaje se u saopštenju.

Iz ovog ministarstva navode da su do sada izgradili 67 kuća za povratnike u selu Novake kod Prizrena. Prvi povratnici su se u selo vratili 2003. godine. Međutim, nakon martovskog pogroma na Kosovu 2004. godine u ovom selu je ostalo još svega 15 porodica, dodaju.

Policija do sada nije potvrdila slučaj podmetanja požara u selu Novake.

Pročitajte još: Obijeno deset kuća u povratničkom selu Novake kod Prizrena

Podsetimo, kako je danas preneo RTS, a potom i ministarstvo za zajednice i povratak, juče je registrovan slučaj krađe u Babinom Mostu kod Obilića kada je meštaninu ovog sela, Slavku Petroviću, ukraden deo poljoprivredne mehanizacije, vredne preko hiljadu evra. Petrović je, kako je preneo RTS, krađu prijavio Kosovskoj policiji koja je izvršila uviđaj i započela istragu. Slučaj teške krađe juče je zabeležen i u Leposaviću.

Comments

comments

Preuzimanje i objavljivanje tekstova sa portala KoSSev nije dozvoljeno bez navođenja izvora. Hvala na poštovanju etike novinarske profesije.